ከፀጥታ ኃይሎች ጋር ሲዋጉ ተማረኩ የተባሉ ተጠርጣሪዎች በሽብር ወንጀል ተከሰሱ
በአርበኞች ግንቦት ሰባት ሊቀመንበር ዶ/ር ብርሃኑ ነጋና ሌሎች ከፍተኛ አመራሮች ሥልጠናና ተልዕኮ የተሰጣቸው አምስት አርሶ አደሮችና አንድ መምህር፣ ከፀጥታ ኃይሎች ጋር ተኩስ ከፍተው በመዋጋት ላይ እያሉ በመማረክ ተጠርጥረው በሽብር ወንጀል ግንቦት 10 ቀን 2008 ዓ.ም. ክስ ተመሠረተባቸው፡፡የፌዴራል ዓቃቤ ሕግ የወንጀል ሕግ አንቀጽ 32(1ሀ)ን በመተላለፍ በዋና ወንጀል አድራጊነት ተካፋይ በመሆንና የፀረ ሽብርተኝነት አዋጅ ቁጥር 652/2001 አንቀጽ (4)ን በመተላለፍ፣ ማለትም የሽብርተኝነት ድርጊት ለመፈጸም ማቀድ፣ መዘጋጀት፣ ማሴር፣ ማነሳሳትና ሙከራ አድርገዋል ተብለው ተጠርጥረው ክስ ተመሥርቶባቸዋል፡፡ ተጠርጣሪዎች መብራቱ ገብረ ሥላሴ፣ ወረታው ከበደ፣ እሱባለው አስቻለው፣ ወርቁ አድማሱ፣ ንጉሤ ጌታሁንና መልካሙ ሞላ የሚባሉ ናቸው፡፡ዓቃቤ ሕግ ለፌዴራል ከፍተኛ ፍርድ ቤት 19ኛ ወንጀል ችሎት ባቀረበው ክስ ሁሉም ተጠርጣሪዎች አድራሻቸው ኤርትራ መሆኑን የገለጸ ቢሆንም፣ ተከሳሾቹ ለችሎት በሰጡት ቃል አቶ መብራቱ የትግራይ ክልል ነዋሪ ሲሆኑ፣ ሌሎቹ የሰሜን ጎንደር ነዋሪዎች መሆናቸውን ተናግረዋል፡፡ተከሳሾቹ ሸገላ በተባለ የኤርትራ ካምፕ ውስጥ ተሰባስበው፣ በአርበኞች ግንቦት ሰባት ሊቀመንበር ዶ/ር ብርሃኑ ነጋና ሌሎች አመራሮች የተለያዩ ሥልጠናዎችና ተልዕኮዎች እንደተሰጣቸው፣ ዓቃቤ ሕግ በክሱ ገልጿል፡፡ ተከሳሾቹ ወደ ኢትዮጵያ ሲመለሱ ለኅብረተሰቡ የአርበኞች ግንቦት ሰባትን ተልዕኮ እንዲያስተምሩና እንዲቀሰቅሱ፣ አባላትን እንዲመለምሉ፣ እንዲያደራጁ፣ አመጽ ቀስቃሽ ወረቀቶችን እንዲበትኑና አነስተኛ የፀጥታ ኃይሎች ያሉባቸውን ቦታዎች እየመረጡ ጥቃት እንዲያደርሱ ተልዕኮ እንደተሰጣቸው ዓቃቤ ሕግ በክሱ ዘርዝሯል፡፡ የመንግሥት የገንዘብ ተቋማትንም በመዝረፍ የድርጅቱን የገንዘብ አቅም እንዲያጐለብቱ ተልዕኮ መሰጠቱን አክሏል፡፡ተከሳሾቹ ሥልጠናውን ከወሰዱና ተልዕኳቸውን ለመፈጸም ከተስማሙ በኋላ፣ ለእያንዳንዳቸው ክላሽንኮቭ ጠብመንጃ ከ250 ጥይቶችና ከ16 ሺሕ ብር ጋር እንደተሰጣቸው የገለጸው ዓቃቤ ሕግ፣ ከሸገላ ካምፕ እስከ ተከዜ ወንዝ በመኪና ተጉዘው ወደ ኢትዮጵያ ከተሻገሩ በኋላ፣ በትግራይ ክልል ምዕራባዊ ዞን ወልቃይት ወረዳና ዳንሻ ጫካ ውስጥ መቆየታቸውን ዓቃቤ ሕግ ገልጿል፡፡ታኅሳስ 26 ቀን 2008 ዓ.ም. በፀገዴ ወረዳ ማይወዲሳ ሊሀይ በሚባል ቦታ በፀጥታ ኃይሎች ላይ ተኩስ የከፈቱ ቢሆንም፣ በሰው ሕይወትና ንብረት ላይ ጉዳት ሳያደርሱ ከነትጥቃቸው በቁጥጥር ሥር መዋላቸውን ጠቁሟል፡፡መብራቱ ገብረ ሥላሴ የተባለው ተጠርጣሪ አደምደሚት ካምፕ ገብቶ ከሠለጠነ በኋላ በአይተረፍ ግንባር ተመድቦ መሥራቱን፣ ወረታው ከበደ ደግሞ ዘመነ ካሤ በሚባለው የድርጅቱ አመራር ተመልምሎ ሀሬና ወታደራዊ ካምፕ በመግባት ሥልጠና ከወሰደ በኋላ፣ የድርጅቱ ፖለቲካ አስተማሪና የድርጅቱ ፖለቲካ ማሠልጠኛ አደምደሚት ተመድቦ መሥራቱን፣ ሌሎቹም ተከሳሾች ተመልምለው የድርጅቱ አባል በመሆን በተለያዩ የሥራ ድርሻ ተሰጥቷቸው ሲንቀሳቀሱ እንደነበር የዓቃቤ ሕግ ክስ ያስረዳል፡፡በመሆኑም ሁሉም ተከሳሾች በፈጸሙት የሽብር ድርጊት ማቀድ፣ መዘጋጀት፣ ማሴር፣ ማነሳሳትና ሙከራ ወንጀል መከሰሳቸውን ዓቃቤ ሕግ በክሱ ዘርዝሮ አቅርቧል፡፡ተከሳሾቹ ጠበቃ ለማቆም አቅም እንደሌላቸው በመናገራቸው፣ የተከላካይ ጠበቆች ጽሕፈት ቤት ተከላካይ ጠበቃ እንዲመድብላቸው ትዕዛዝ ተሰጥቷል፡፡ የቅድመ ክስ መቃወሚያ ካላቸው ለመጠባበቅ ቀጠሮ ተሰጥቷል፡፡ 